Diari Oficial de la Generalitat Valenciana


Sumari del DOGV 4441, del 17-02-2003 (2003/1355)

ACORD de 20 de desembre de 2002, de la Comissió Territorial d'Urbanisme de València, relatiu a la taxació conjunta Col·legi de Xirivella.
-----------------------------------------------------------------------------------------------------------------------------------------

### Dades del document

Número de DOGV
:   4441

Data del DOGV
:   17-02-2003

Secció del DOGV
:   V. ALTRES ANUNCIS - F) EXPROPIACIONS

Número del document
:   2003/1355


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 20 de desembre de 2002, de la Comissió Territorial d'Urbanisme de València, relatiu a la taxació conjunta Col·legi de Xirivella. [2003/M1355]
  
En relació amb l'expedient remés per l'Ajuntament de Xirivella, relatiu a la taxació conjunta col·legi.
  
Antecedents de fet
  
1. Mitjançant Ple de l'Ajuntament, en sessió realitzada el 2 de maig de 2002, es va acordar iniciar l'expedient d'expropiació per taxació conjunta dels terrenys i exposar-lo al públic, després d'això es va procedir a publicar els corresponents anuncis en el periòdic Levante, el Butlletí Oficial de la Província de València i el Diari Oficial de la Generalitat Valenciana, així com a efectuar les notificacions individuals als titulars de drets. Durant la fase d'informació al públic es van presentar dos al·legacions. El 17 de juny de 2002 el Ple de l'Ajuntament de Xirivella acorda desestimar les al·legacions presentades i remetre'l a la Comissió Territorial per a l'aprovació definitiva.
  
La Comissió Territorial d'Urbanisme, en sessió realitzada el 13 de novembre de 2002, va acordar suspendre l'aprovació definitiva fins que s'esmenaren les deficiències detectades en l'informe emés per la Gerència Regional del Cadastre consistents a justificar l'analogia entre les finques que es valoren i no justificar la procedència dels valors unitaris empleats a valorar les construccions.
  
L'11 de desembre de 2002 té entrada documentació reparadora.
  
2. L'objecte del projecte és obtindre, a través del procediment d'expropiació per taxació conjunta, els terrenys necessaris per a executar un centre educatiu públic d'Ensenyament Secundari. Els terrenys afectats són els compresos en l'àrea delimitada pel pla especial de reserva de sòl dotacional del terme de Xirivella. Afecta els terrenys situats al sud de la via fèrria de la línia València-Madrid C-3, limítrofs amb el Sistema General de Zona Verda i amb el sector C de sòl urbanitzable executat, i afecta una superfície de 28.906 m².
  
El sòl està classificat com a sòl urbanitzable i qualificat com a xàrcia primària dotacional educatiu-cultural.
  
Les parcel·les afectades són:
  
3. La documentació aportada consta de memòria, criteris de valoració, fulls de preu just individualitzats i plans.
  
4. Durant la tramitació de l'expedient s'han sol·licitat els informes sectorials següents:
  
Gerència Regional del Cadastre, Ministeri d'Economia i Hisenda, rebut el 13 de desembre de 2002 en sentit favorable.
  
Conselleria d'Obres Públiques, Urbanisme i Transports, Servici d'Expropiacions, sol·licitat el 23 d'octubre de 2002.
  
5. L'expropiació que es tramita porta causa del pla especial de reserva de sòl dotacional educatiu aprovat per la Comissió Territorial d'Urbanisme de València en sessió realitzada el 30 de juliol de 2002, publicat en el DOGV l'1 d'octubre de 2002.
  
Fonaments de dret
  
1. Se sotmet a la Comissió Territorial d'Urbanisme de València l'aprovació definitiva del projecte d'expropiació per taxació conjunta tramitat per l'Ajuntament de Xirivella de determinats terrenys. L'aprovació definitiva dels projectes d'expropiació per taxació conjunta correspon a la Comissió Territorial d'Urbanisme de conformitat amb el que establixen els apartats del 6 al 8 de l'article 202 del Reglament de Gestió Urbanística, aprovat pel Reial Decret 3288/1978, de 25 d'agost (RGU) i en l'article 10.d del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte, i, al mateix temps, la intervenció d'este òrgan ho serà sense perjuí de la ulterior actuació del Jurat Provincial d'Expropiació, que serà el que, en última instància, si existix oposició dels expropiats, resoldrà sobre el preu just. Així les coses, la intervenció de la comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és prou per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre Règim del Sòl i Valoracions (LRSV) disposa que «als efectes d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime». D'esta manera, en eixe simple control de legalitat que ens ocupa del que es tractarà fonamentalment és de comprovar l'adequació del projecte a esta llei i a la normativa complementària d'esta.
  
2. La tramitació de l'expedient d'expropiació per taxació conjunta ha sigut correcta, de conformitat amb el que resulta de l'article 36 de la Llei 6/1998, de 13 d'abril, sobre Règim del Sòl i Valoracions (LRSV) i dels apartats 2 i següents de l'article 202 del RGU, norma supletòria estatal que regula amb detall el procediment d'aprovació de les expropiacions per taxació conjunta.
  
3. La documentació del projecte d'expropiació per taxació conjunta és prou, a l'efecte del compliment del que preceptua l'article 202.1 del RGU.
  
4. Els terrenys afectats per l'expropiació tenen la condició de sòl urbanitzable, destinat a xàrcia primària dotacional educatiu i cultural, segons el vigent pla especial per a reserva de sòl dotacional Educatiu de Xirivella, aprovat definitivament per la Comissió Territorial d'Urbanisme de València en sessió realitzada el 5 de gener de 1990.
  
5. L'article 27 de la LRSV regula el valor del sòl urbanitzable i reconeix l'existència de dos situacions diferents en funció de l'estat de desenrotllament urbanístic del sòl:
  
Que es trobe delimitat l'àmbit o s'hagen establit les condicions per al seu desenrotllament (valor de sòl urbanitzable).
  
O inexistència dels supòsits anteriors (valor de sòl no urbanitzable).
  
D'acord amb el que disposa l'article 16.2 de la LRSV, les comunitats autònomes regularan la tramitació, determinacions i contingut de la documentació necessària per a procedir a la transformació del sòl. A este respecte convé recordar que la legislació urbanística valenciana ha reconegut, i així es plasma en la circular de la COPUT de 18 de maig de 1998, que fins que s'aprove el programa per al desenrotllament de la corresponent actuació integrada els terrenys no s'entendran inclosos en àmbits ni amb les condicions establides per al seu desenrotllament (article 12 RPCV). En conseqüència, i d'acord amb l'article 27 de la LRSV, els sòls objecte d'este procediment de taxació conjunta, en faltar de programa per al desenrotllament de l'actuació integrada, han de valorar-se d'acord amb el que regula l'article 26 de la LRSV, valor del sòl no urbanitzable.
  
L'article 26 LRSV establix la valoració per al sòl no urbanitzable en els termes següents: «es determinarà pel mètode de comparació a partir de finques anàlogues» i que «a estos efectes, la identitat de raó que justifique l'analogia haurà de tindre en compte el règim urbanístic, la situació, grandària i naturalesa de les citades finques en relació amb què es valora, així com, si és procedent, els usos i aprofitaments que siguen susceptibles». «Quan per la inexistència de valors comparables no siga possible l'aplicació del mètode anterior, el valor del sòl no urbanitzable es determinarà mitjançant la capitalització de les rendes reals o potencials del sòl i de conformitat amb el seu estat en el moment de la valoració».
  
En el present cas s'ha optat pel mètode de comparació a partir de valors de finques anàlogues, i s'ha acudit als valors fixats pel Jurat d'Expropiació Forçosa de València en finques semblants, tant per la seua classificació urbanística com per la seua extensió, tipus d'aprofitament agrícola i situació. Es fixa en conseqüència un valor de 12,02 euros/m².
  
Ha de concloure's, que la valoració del sòl portada a terme per l'Ajuntament s'ha ajustat al que disposa l'article 26 de la LRSV.
  
Sobre el valor total del preu just s'ha aplicat el premi d'afecció del 5%, de conformitat amb el que establix l'article 47 de la Llei d'Expropiació Forçosa.
  
6. L'article 31 de la LRSV assenyala que les plantacions, sembrats, obres i instal·lacions que existisquen en el sòl, llevat que pel seu caràcter d'obres permanents hagen sigut tingudes en compte en la determinació del valor del terreny, es valoraran, amb independència d'este, d'acord amb els criteris de la Llei d'Expropiació Forçosa, i el seu import serà satisfet als seus titulars. Al seu torn, l'article 31.2 de la LRSV establix que el valor de les edificacions es calcularà amb independència del sòl i es valorarà d'acord amb la normativa cadastral en funció del seu cost de reposició corregit en atenció a l'antiguitat i estat de conservació. Finalment, els articles 31.3 i 32 es referixen a les indemnitzacions a favor d'arrendataris i a la valoració de les concessions administratives i dels drets reals.
  
El projecte d'expropiació ha valorat de forma independent les obres i instal·lacions, edificacions i plantacions existents amb el que s'ajusta al que preveu el citat precepte legal.
  
7. L'acord d'aprovació de l'expedient d'expropiació, pel procediment de taxació conjunta, habilita que, amb el pagament previ o depòsit de l'import, puga procedir-se a l'ocupació de la finca, produint els efectes previstos en els números 6, 7 i 8 de la Llei d'Expropiació Forçosa, sense perjuí de la valoració, si és procedent, pel Jurat Provincial d'Expropiació (article 138.4 RD 1.346/1976 pel qual s'aprova la Llei del Sòl i Ordenació Urbanística i l'article 202 i 203 del RD 3.288/1978 pel qual s'aprova el Reglament de Gestió Urbanística).
  
8. Correspon a la Comissió Territorial d'Urbanisme la competència per a l'aprovació definitiva dels expedients d'expropiació per taxació conjunta, de conformitat amb l'article 10.d) del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
A la vista de tot el que s'ha exposat, la Comissió Territorial d'Urbanisme, en sessió realitzada el 20 de desembre de 2002 acorda:
  
Primer
  
Aprovar definitivament l'expedient d'expropiació per taxació conjunta tramitat per l'Ajuntament de Xirivella per a l'obtenció dels terrenys destinats a xàrcia primària educativa i cultural.
  
Segon
  
Aprovar les valoracions de béns i de drets a expropiar.
  
Tercer
  
Declarar la urgent ocupació dels béns i dels drets afectats.
  
Contra el present acord, que no posa fi a la via administrativa, fet que afecta el punt 3, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data d'haver rebut la present notificació.
  
Tot això, sense perjuí que es puga exercir qualsevol altre recurs que s'estime oportú.
  
Respecte dels punts 1 i 2 no es pot interposar cap recurs per tractar-se d'actes de tràmit que no donen lloc a la impossibilitat de continuar un procediment ni produïxen indefensió.
  
Així mateix és procedent notificar el present acord als interessats titulars de béns que figuren en el projecte d'expropiació, i acompanyar este de la còpia del corresponent full de preu just i significant-los que, en el termini dels 20 dies hàbils següents al d'haver rebut tal notificació, podran manifestar per escrit davant d'esta Comissió Territorial d'Urbanisme la seua disconformitat amb la valoració establida en l'expedient aprovat. Si en tal termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entendrà determinat el preu just definitivament i de conformitat.
  
Dels fulls d'apreciació impugnats es donarà trasllat per esta Comissió, junt amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre Règim del Sòl i Valoracions.